**H, MINT HIDROGÉN**

*2022. JÚLIUS 13.*



**A hidrogén színtelen, szagtalan, nem mérgező gáz, mely nagy energiafelszabadulással járó reakcióban vízzé ég el. Egyben pedig a legígéretesebb és legzöldebb megoldás, ha energiatermelésről vagy -tárolásról van szó. Az e kapcsán a PTE-n végzett kutatásokról és azok a**[**Megújuló Energiák Nemzeti Laboratóriumban (MENL)**](https://univpecs.com/egyetemi_elet/megujulo_energiak_nemzeti_laboratorium)**betöltött szerepéről kérdeztük dr. Felinger Attila tudományos rektorhelyettest.**

**A konzorcium vezetésén túl mi a PTE „részesedése” a MENL-ből?**
A Pécsi Tudományegyetem a hidrogéntechnológiákkal kapcsolatos tématerületében nyújtott be egy Nemzeti Laboratórium pályázatot, a Szegedi Tudományegyetem pedig a szén-dioxid-újrahasznosítással kapcsolatban pályázott. A döntés az lett, hogy a két pályázatot összevonták, így jött létre a Megújuló Energiák Nemzeti Laboratórium, mely mind a hidrogénnel, mind a szén-dioxiddal kapcsolatos kutatásokra alapoz. A konzorciumnak tíz tagja van, a PTE a vezetője. Összesen 6,3 milliárd forintos támogatást nyertünk el, ebből nagyjából 660 millió forint jut kifejezetten a Pécsi Tudományegyetem kutatásaira. A PTE részéről a MENL-ben három kar érintett.

 A Természettudományi Karon folyó kutatások a hidrogén elektrokémiai előállításával foglalkoznak. A Műszaki és Informatikai Karon már létrejött egy [tüzelőanyag-cella és hidrogéntechnológia szakmérnöki képzés](https://mik.pte.hu/tuzeloanyag-cella-es-hidrogentechnologia-szakmernok--szakember), illetve további kutatásokat is folytatnak a tüzelőanyag-cellák tekintetében. A Közgazdaságtudományi Karon pedig a hidrogéntechnológiákkal kapcsolatos feladatok gazdasági vonatkozásával, a körkörös gazdasággal kapcsolatos problémákat kutatják a kollégák.